Nariadenie Komisie (EHS) č. 1859/82
z 12. júla 1982
o výbere vykazujúcich hospodárstiev na účely stanovenia príjmov poľnohospodárskych fariem
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady č. 79/65/EHS z 15. júna 1965, ktoré zakladá sieť pre zber účtovných údajov o príjmoch a obchodných operáciách poľnohospodárskych fariem v Európskom hospodárskom spoločenstve [1], naposledy zmenené a doplnené nariadením (EHS) č. 2143/81 [2], najmä na jeho články 4 (4), 5 (5) a 6 (2),
keďže vykazujúce hospodárstva sa musia vyberať jednotným spôsobom v každej oblasti zisťovania a keďže z toho dôvodu by sa mali určiť podrobné pravidlá na uplatnenie príslušného ustanovenia nariadenia č. 79/65/EHS;
keďže v súlade s poslednými zmenami a doplneniami v nariadení č. 79/65/EHS a skúsenosťami nadobudnutými od roku 1965 je potrebné úplne prehodnotiť podrobné pravidlá výberu vykazujúcich hospodárstiev; keďže nariadenie Komisie 91/66/EHS [3] sa zrušuje a nahrádza novým nariadením;
keďže hospodárstva, ktoré sú skúmané v súvislosti s informačnou sieťou účtovníctva fariem, sú predmetom štrukturálneho zisťovania v teréne ako aj komunitárneho alebo národneho cenzusu poľnohospodárskych fariem;
keďže údaje, ktoré sú k dispozícii na účely vypracovania plánov výberu pre rok 1982 a nasledujúce účtovné roky, ako aj rozdielna situácia v poľnohospodárstve jednotlivých členských štátov, si vyžaduje, aby boli limity ekonomickej veľkosti, ktoré sú odlišné v každom členskom štáte dokonca v niektorých prípadoch aj v jednotlivých oblastiach, prijaté pre daný rok;
keďže skúsenosti ukazujú, že prevádzkovanie dátovej siete je jednoduchšie, ak sa počet vykazujúcich hospodárstiev vybraných v jednotlivých oblastiach pohybuje v určitom rozmedzí pod podmienkou, že sa dodrží celkový počet hospodárstiev na členský štát;
keďže plán výberu musí obsahovať minimálny počet prvkov, ktoré zabezpečujú jeho platnosť vo vzťahu k cieľom informačnej siete účtovných údajov fariem, ktoré majú byť vyhodnotené;
keďže plán výberu musí byť vypracovaný pred začiatkom príslušného účtovného roku, aby ho bolo možné schváliť pred tým, ako sa použije na výber vykazujúcich hospodárstiev;
keďže správa o zavedení plánu výberu vykazujúcich hospodárstiev musí pokrývať rôzne aspekty aplikácie plánu s cieľom identifikovať akékoľvek úpravy, ktoré sú potrebné pre nasledujúce účtovné roky, a keďže správa musí zohľadniť aj využitie niektorých údajov plánu pre účely priradenia váhy účtovným údajom;
keďže opatrenia uvedené v tomto nariadení sú v súlade so stanoviskom Výboru spoločenstva pre informačnú sieť účtovných údajov fariem,
PRIJALA TOTO NARIADENIE:
Článok 1
Na účely tohto nariadenia sa pojmom "poľnohospodárska farma" rozumie podnikanie v poľnohospodárstve v súlade s definíciou v kontexte poľnohospodárskych zisťovaní spoločenstva a cenzusu.
Článok 2
Na účtovný rok 1982 - obdobie 12 za sebou nasledujúcich mesiacov počnúc 1. januárom až 1. júlom 1982 - a pre nasledujúce účtovné roky je limit ekonomickej veľkosti v súlade s článkom 4 nariadenia č. 79/65/EHS takýto:
- 6 ESU v Belgicku a Holandsku
- 4 ESU v Nemecku, Francúzsku, Luxembursku, Dánsku a Veľkej Británii (bez Severného Írska),
- 2 ESU v Írsku a Severnom Írsku,
- 1 ESU v Taliansku a Grécku.
Článok 3
Počet vykazujúcich hospodárstiev podľa oblastí musí zodpovedať prílohe I.
Počet vykazujúcich hospodárstiev vybraných z každej oblasti sa môže líšiť od počtu uvedeného v prílohe I až do 20 % oboma smermi za predpokladu, že nejde o zníženie celkového počtu vykazujúcich hospodárstiev na členský štát.
Článok 4
Plán výberu vykazujúcich hospodárstiev musí zabezpečiť reprezentatívny výber všetkých vykazujúcich hospodárstiev ako celku.
Zahŕňa:
a) prvky, na ktorých je založený, menovite:
- príslušné štatistické overenie zdrojov,
- postupy na vrstvenie alebo stratifikáciu oblasti zisťovania v súlade s typológiou hospodárstiev spoločenstva, berúc do úvahy podľa potreby aj doplňujúce národné kritériá,
- postupy na určenie miery výberu zvolené pre každé stratum,
- postupy na výber vykazujúcich hospodárstiev,
- postupy na prípadnú neskoršiu aktualizáciu plánu výberu,
- pravdepodobné obdobie platnosti plánu výberu;
b) členenie hospodárstiev v oblasti zisťovania klasifikovaných v súlade s typológiou hospodárstiev spoločenstva (zodpovedajúcich aspoň základným typom) a počet vykazujúcich hospodárstiev vybraných pre každé schválené stratum.
Článok 5
Plán výberu sa zašle Komisii najneskôr dva mesiace pred začiatkom prvého účtovného roku, na ktorý sa vzťahuje.
Postupy a lehoty na oznámenie zmien v pláne výberu Komisii sú také isté, ako pri predkladaní samotného plánu.
Článok 6
Správa o zavedení výberového plánu vykazujúcich hospodárstiev zahŕňa:
1. rozpis vybraných vykazujúcich hospodárstiev podľa kategórií hospodárstiev;
2. poznámky k analýze zaznamenaných rozdielov medzi výberovým plánom a vybranými vykazujúcimi hospodárstvami, k zásadám, ktoré sa majú uplatniť na zlepšenie výberu v nasledujúcom účtovnom roku a k opatreniam, ktoré budú prijaté pri vážení účtovných údajov.
Správa o zavedení plánu bude predložená v súlade s modelom uvedeným v prílohe II. Komisii bude zaslaná do 6 mesiacov od začiatku účtovného roku.
Článok 7
Nariadenie č. 91/66/EHS sa týmto ruší.
Článok 8
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Bude sa uplatňovať počnúc účtovným rokom 1982.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 12. júla 1982